Ediția din acest an a Salonului de Carte "Bookfest" Târgu Mureș se va desfășura în perioada 26-29 septembrie. Evenimentul organizat de Asociația Editorilor din România va beneficia de o finanțare în valoare de 50.000 de lei din partea bugetului județului Mureș, aceasta fiind aprobată în data de 27 februarie, într-o ședință a Consiliului Județean Mureș.
"Acţiunile Salonului de Carte Bookfest Târgu Mureş au fost organizate în anii precedenți cu scopul de a oferi publicului din judeţul Mureş o platformă de întâlnire cu cele mai importante edituri din ţară, precum şi cu oamenii de cultură pe care organizatorii i-au invitat în cadrul salonului. Lansările de carte, dezbaterile, expoziţiile şi concertele organizate la Bookfest Târgu Mureş au scos în evidenţă interesul major al mureşenilor pentru un eveniment de înaltă ţinută intelectuală, cu participarea unor personalităţi de prim rang ale literaturii şi culturii româneşti. Primele trei ediţii ale Salonului de Carte Bookfest au fost un reper important în dezvoltarea culturală a judeţului Mureş şi în aşezarea acestei zone pe harta evenimentelor culturale importante, organizate la nivel naţional", se menționează în descrierea evenimentului.
(Redacția)